
Conferința ,,Combaterea și investigarea infracțiunilor motivate de ură îndreptate împotriva comunității LGBTI - Implementarea hotărârilor CEDO’’

Comunicat de presă




În cadrul proiectului „Parteneriat pentru egalitatea persoanelor LGBTI: implementarea jurisprudenței CEDO privind orientarea sexuală şi identitatea de gen”, implementat de Asociația ACCEPT în parteneriat cu Ministerul Public - Parchetul de pe lângă Înalta Curte de Casaţie, în data de 15 februarie 2023, a avut loc conferința ,,Combaterea și investigarea infracțiunilor motivate de ură îndreptate împotriva comunității LGBTI - Implementarea hotărârilor CEDO’’. 

La eveniment a participat procurorul general al Parchetului de pe lângă Înalta Curte de Casație și Justiție, Gabriela Scutea, adjunctul procurorului general, Cătălin Andrei Popescu, Avocatul Poporului, Renate Weber, directoarea executivă a Asociației Accept, Florina Presadă, precum și reprezentanții altor instituții publice implicate în derularea acestui proiect. 

În prezentările susținute și discuțiile din cadrul evenimentului a fost evidențiată importanța colaborării dintre societatea civilă și autoritățile statului în vederea implementării hotărârilor CEDO, cu un focus special pe hotărârea pronunțată în cauza M.C. și A.C. împotriva României. De asemenea, au fost prezentate rezultatele înregistrate în urma sesiunilor de formare a procurorilor și polițiștilor pentru investigarea eficientă a infracțiunilor de acest tip.

Hotărârea CEDO în cauza MC și AC împotriva României (2016) aflată în supraveghere extinsă la nivelul Departamentului de Executări al Hotărârilor CEDO sublinează necesitatea cooperării dintre instituțiile publice și societatea civilă și construirea unui program extins de formare a organelor responsabile cu investigarea infracțiunilor motivate de ură împotriva comunității LGBTI.
Ca parte a eforturilor investigării acestui tip de infractiuni, Asociația Accept și Parchetul de pe Înalta Curte de Casație și Justiție derulează 16 sesiuni pentru formarea a 160 de procurori și 160 de polițiști pe tema investigării infracțiunilor motivate de prejudecată și a promovării drepturilor persoanelor LGBTI. Primele sesiuni au avut loc la finalul anului 2022, iar rezultatele acestora au fost prezentate de către experții formatori. Formarea profesională a procurorilor și a polițiștilor constituie o necesitate în vederea aplicării standardelor europene în materie, cât și pentru îmbunătățirea accesului la justiție și câștigării încrederii în actul de justiție penală.

În cadrul conferinței organizate, procurorii Oana Chichernea și Răzvan-Horațiu Radu - din cadrul Parchetului de pe lângă Înalta Curte de Casație și Justiție, psihologul Alexa Ciucu și avocata de drepturile omului Iustina Ionescu – din cadrul Asociației ”Accept”, formatorii din cadrul proiectului, au prezentat metodologia aplicată în sesiunile de formare, precum și impactul acestor sesiuni asupra procurorilor și polițiștilor care au beneficiat deja de formare profesională în cadrul proiectului. Următoarele sesiuni vor avea loc în perioada februarie - aprilie 2023. 
Proiectul reprezintă o inițiativă a Asociației ACCEPT, dezvoltată și implementată în parteneriat cu Ministerul Public – Parchetul de pe lângă Înalta Curte de Casaţie şi Justiţie, și vizează îmbunătățirea punerii în aplicare a deciziilor Curții Europene a Drepturilor Omului (CEDO) și a recomandărilor Comisiei Europene împotriva Rasismului și Intoleranței (ECRI) din cadrul Consiliului Europei. Facilitând dialogul cu instituțiile abilitate și oferindu-le acestora sprijin în construirea unui cadru eficient de implementare a hotărârilor CEDO cu privire la orientarea sexuală și identitatea de gen, proiectul vizează, pe termen lung, îmbunătățirea calității vieții persoanelor LGBT din România, prin reducerea nivelului de discriminare la nivel național.

[bookmark: _GoBack]Proiectul „Parteneriat pentru egalitatea persoanelor LGBTI: implementarea jurisprudenței CEDO privind orientarea sexuală şi identitatea de gen” este implementat de Asociația ACCEPT în parteneriat cu Ministerul Public - Parchetul de pe lângă Înalta Curte de Casaţie şi Justiţie, în perioada decembrie 2021 – noiembrie 2023. Proiectul beneficiază de un grant în valoare de 937.819 € oferit de Islanda, Liechtenstein și Norvegia prin Granturile SEE în cadrul Programului Dezvoltare locală. Obiectivul proiectului este să îmbunătățească executarea deciziilor CEDO și aplicarea recomandărilor ECRI în România pe criteriile orientării sexuale și identității de gen. Material realizat cu sprijinul financiar al Granturilor SEE 2014 – 2021. Conținutul acestuia (text, fotografii, video) nu reflectă opinia oficială a Operatorului de Program, a Punctului Național de Contact sau a Oficiului Mecanismului Financiar. Informațiile și opiniile exprimate reprezintă responsabilitatea exclusivă a autorului/autorilor. Detalii despre finanțator: www.eeagrants.ro și www.frds.ro .

